CELEX: 22011D0455
Language: sk
Date: 2011-06-10 00:00:00
Title: 2011/455/EÚ: Rozhodnutie Výboru pre vnútrozemskú dopravu Spoločenstva a Švajčiarska č. 1/2011 z  10. júna 2011 týkajúce sa poskytnutia zľavy z poplatku za prepravu ťažkými nákladnými vozidlami vypočítaného na základe vykonaných služieb pre vozidlá emisných tried EURO II a III vybavené homologovaným systémom filtrovania tuhých častíc

23.7.2011   
            
            
               SK
            
            
               Úradný vestník Európskej únie
            
            
               L 193/52
            
         ROZHODNUTIE VÝBORU PRE VNÚTROZEMSKÚ DOPRAVU SPOLOČENSTVA A ŠVAJČIARSKA č. 1/2011
   z 10. júna 2011
   týkajúce sa poskytnutia zľavy z poplatku za prepravu ťažkými nákladnými vozidlami vypočítaného na základe vykonaných služieb pre vozidlá emisných tried EURO II a III vybavené homologovaným systémom filtrovania tuhých častíc
   (2011/455/EÚ)
   VÝBOR,
   so zreteľom na Dohodu medzi Európskym spoločenstvom a Švajčiarskou konfederáciou o železničnej a cestnej preprave tovaru a cestujúcich, a najmä na jej článok 51 ods. 2,
   keďže:
   
               (1)
            
            
               Podľa článku 40 Švajčiarsko vyberá od 1. januára 2001 nediskriminačný poplatok za vozidlá na pokrytie nákladov, ktoré spôsobujú (poplatok za prepravu nákladnými vozidlami vypočítaný na základe vykonaných služieb).
            
         
               (2)
            
            
               Podľa článku 44 majú zmluvné strany za cieľ zaviesť ekologické opatrenia, aby znížili okrem iného množstvo tuhých častíc vypúšťaných z ťažkých nákladných vozidiel.
            
         
               (3)
            
            
               V súlade s článkom 7 ods. 5 sa každá zmluvná strana zaviazala, že vozidlá homologizované na území druhej zmluvnej strany nevystaví prísnejším podmienkam, ako sú platné podmienky na jej vlastnom území,
            
         SA ROZHODOL TAKTO:
   Článok 1
   Vozidlám emisných tried EURO II a EURO III, ktoré sú spätne vybavené homologizovaným systémom filtrov tuhých častíc a v prípade ktorých sú splnené ustanovenia článkov 2 a 3, sa udeľuje zľava 10 % v porovnaní s ich kategóriou poplatkov.
   Článok 2
   Zľava uvedená v článku 1 sa poskytuje iba vozidlám, ktorým vnútroštátne orgány zapísali do povolenia na prevádzku alebo iného rovnocenného osvedčenia potvrdenie, že vozidlo bolo spätne vybavené homologizovaným systémom filtrovania tuhých častíc, ktorý v súlade s právnymi predpismi Švajčiarska alebo členského štátu, v ktorom je vozidlo zaevidované, umožňuje dodržiavať aspoň obmedzenú hodnotu emisií tuhých častíc zodpovedajúcu emisnej triede normy EURO IV, t. j. hmotnosti častíc (PM) 0,02 g/kWh.
   Článok 3
   Bez toho, aby bol dotknutý článok 2, sa príslušné orgány členského štátu EÚ, v ktorom je vozidlo zaevidované, snažia doručiť švajčiarskym orgánom do 30. septembra 2011 vzorku zápisu systému filtrov pevných častíc do povolenia na prevádzku alebo iného rovnocenného osvedčenia a dodať potvrdenie, že táto vzorka zaručuje dodržiavanie obmedzenej hodnoty emisií tuhých častíc normy EURO IV.
   Článok 4
   Príslušné švajčiarske orgány si vyhradzujú právo kontrolovať dodržiavanie obmedzenej hodnoty emisií tuhých častíc stanovenej v článku 2 pri všetkých ťažkých nákladných vozidlách s filtrom tuhých častíc, ktorým sa poskytla zľava z poplatku.
   Článok 5
   Toto rozhodnutie nadobúda účinnosť 1. januára 2012.
   
      V Bruseli 10. júna 2011
      
         
            Predseda
         
         Enrico GRILLO PASQUARELLI
         
            Vedúci švajčiarskej delegácie
         
         Peter FÜGLISTALER